তিনি বলেন, ঠিক এসময়েই বাংলাদেশের একটি বিশেষ মহল বিশ্বব্যাংকে নামে-বেনামে চিঠি দিয়ে, ই-মেইল, ফ্যাক্স দিয়ে বোঝাতে শুরু করলেন- এ সরকারের আমলে পদ্মা সেতু করা ঠিক হবে না। পদ্মা সেতু এ সরকারের আমলে বাস্তবায়ন হলে এখানে বড় ধরনের আর্থিক দুর্নীতি হবে, দুর্নীতির চেষ্টা হচ্ছে। আর এ দুর্নীতির অর্থ আওয়ামী লীগ পরবর্তী নির্বাচনে জয়লাভ করার কাজে ব্যয় করবে। রাজনীতিক কাজে বিশ্বব্যাংকের অর্থ ব্যয় হবে এবং এর মাধ্যমে রাজনৈতিকভাবে সরকার লাভবান হবে। এ বিষয় নিয়ে মহলটি শুধু বাংলাদেশেই অপপ্রচার করে ক্ষান্ত হয়নি, এ অপপ্রচারের উপাদান নিয়ে বিশ্বব্যাংকে লবিংও করেন। বিশ্বব্যাংক অশুভ মহলের লবিংয়ে প্রভাবিত হয়। এর কিছুটা সত্যতা পাওয়া যায় বাংলাদেশস্থ’ বিশ্বব্যাংকের আবাসিক প্রতিনিধি গোল্ড স্টেইনের কথায়। বিশ্বব্যাংকের আবাসিক প্রতিনিধি অনানুষ্ঠানিক এবং মৌখিকভাবে একাধিকবার আমাকে বলেছিলেন, পদ্মা সেতুর কাজ এত দ্রুত না করে, আস্তে-ধীরে এগুবার জন্য। পদ্মা সেতু একটি বড় প্রকল্প- একে ধীরে সুস্থে’ এগিয়ে নেয়া ভাল। প্রয়োজনে পরবর্তী সরকারের সময় এ প্রকল্প বাস্তবায়ন করা যাবে। অভিযোগ উত্থাপনের আগে বা পরে বিশ্বব্যাংকের এই স্থানীয় আবাসিক প্রতিনিধি বা বিশ্বব্যাংকের অন্য কোনো কর্মকর্তা আমার সাথে এ বিষয়ে কথা বলেন নি। আবাসিক প্রতিনিধি গোল্ড স্টেইনের এ ধরনের কথা বা আচরণ থেকেই স্পষ্ট বোঝা যায়, শুরু থেকেই পদ্মা সেতু প্রকল্প বাস্তবায়নের ক্ষেত্রে একটি সরকার বিরোধী সংঘবদ্ধ মহল গভীর ষড়যন্ত্রে লিপ্ত থেকে কাজ করছিল। এ সময়ে বাংলাদেশের মিডিয়ার একটি বৈশিষ্ট্যও লক্ষণীয়। কতিপয় পত্র-পত্রিকা বিশ্বব্যাংকের প্রতিবেদনের ওপর ভিত্তি করে নানা কল্পকাহিনী তৈরি করে এবং বিশ্বব্যাংকের পক্ষ নিয়ে অপপ্রচার শুরু করে। অতীতে আমার বিরুদ্ধে কতিপয় পত্রিকার ভিত্তিহীন ও কাল্পনিক রিপোর্টের পুনঃউল্লেখ করে আমার ভাবমূর্তি বিনষ্টের অপচেষ্টা করে। পত্রিকার এসব অসত্য রিপোর্টের ভিত্তিতে কতিপয় সুধিজন পদ্মা সেতুতে আমাকে সম্পৃক্ত করে টকশোতে তোলপাড় সৃষ্টি করেন। এসব সুধিজন বিশ্বব্যাংকের সাথে ঐকমত্য পোষণ করে পদ্মা সেতু নিয়ে একই সুরে, সত্য-মিথ্যার বিচার না করে, দেশের স্বার্থের কথা বিবেচনা না করে, আমার বিরুদ্ধে একতরফাভাবে কথা বলেছেন। এ ক্ষেত্রে টিআইবির নির্বাহী পরিচালক ড. ইফতেখারুজ্জামান এক টকশোতে বলেছেন- “বিশ্বব্যাংকের নির্দেশনা অনুযায়ী সৈয়দ আবুল হোসেনকে আসামি করা হলে অসুবিধা কী? তাঁকে আসামি করা হলে দুদকের ভাবমূর্তি বাড়বে। সৈয়দ আবুল হোসেন নির্দোষ প্রমাণিত হলে কোর্ট থেকে মুক্ত হয়ে আসবেন। আমরা তাঁকে ফুলের মালা দিয়ে বরণ করে নেব”। একটু চিন্তা করলে বোঝা যাবে, এ ধরনের বক্তব্য ন্যায়-ভ্রষ্ট ও দুদক-এর প্রতি চাপ সৃষ্টির সামিল। গত ১৮.০৭.২০১৩ খ্রি: তারিখে বিষয়টি উল্লেখ করে আমি ড. ইফতেখারুজ্জামানকে একটি পত্র প্রদান করি। কতিপয় পত্রিকার অসত্য তথ্য ও টকশো আলোচনা এবং লবিং শেষ পর্যন্ত বিশ্বব্যাংক বাংলাদেশের পদ্মা সেতুর আশু বাস্তবায়নের অপমৃত্যু ঘটায় এবং বাংলাদেশ ও আমাকে জনগণের কাছে হেয় প্রতিপন্ন করার ব্যর্থ চেষ্টা করে। পরে অবশেষে প্রমাণ হলো আমি যেটা বলেছি সেটাই সত্য। দুর্নীতি দমন কমিশন কোনো প্রমাণ পায়নি আমার বিরুদ্ধে। তারা বরং আমাকে মামলায় সন্দেহভাজন হিসাবে রেখে ভুল করেছিল এটা বুঝতে পেরেছে। এই কারণে আমরা স্বাভাবিক ভাবেই ফাইনাল রিপোর্টের মাধ্যমে মামলা শেষ হয়েছে ও অন্য যাদের অব্যাহতি দিয়েছে। আমাকে তেমন করে দিতে হয়নি। এইজন্য দুদুক সঠিক কাজ করায় ধন্যবাদ পেতেই পারেন।